Es tracten els tumors amb molècules radiomarcades a infants amb càncer de tiroide i d'altres patologies.
Les instal·lacions estan dissenyades pensant especialment en la comoditat i el benestar dels nens que reben el tractament.
Pacient pediàtrica a l'habitació de la Unitat de Teràpia de Medicina Nuclear
El càncer de glàndula de tiroide infantil
El càncer de la glàndula tiroide és un tumor maligne que s'inicia en el teixit de la glàndula del tiroides.
És molt poc freqüent en els infants, encara que és la neoplàsia endocrina més freqüent en aquest segment d'edat, amb una incidència anual entorn al 0,5%/100.000 habitants.
Pot presentar-se amb més freqüència després d'haver rebut irradiació en la regió del coll, com per exemple pel tractament d'un càncer anterior.
Malgrat la seva baixa incidència, la seva presentació en els nens sovint es troba en estats avançats de la malaltia, amb elevada presència d'invasió ganglionar o metàstasis, tot i això, el pronòstic global és força bo, amb una supervivència entorn al 98% i una taxa de curació completa per sobre del 90% quan s'apliquen els procediments diagnòstics i terapèutics adequats.
Aquests consisteixen bàsicament en tres pilars: cirurgia, radioiode i frenació hormonal.
A les instal·lacions de la Unitat de Teràpia de Medicina Nuclear IDI·Vall d'Hebron es realitza el tractament als nens que pateixen aquest tipus de càncer, i és el centre de referència del Sistema sanitari integral d'utilització pública de Catalunya ( SISCAT ) pel tractament amb radioiode als infants amb càncer de la tiroide i altres malalties infantils susceptibles de tractament radiometabòlic.
Els professionals de medicina nuclear a Vall d'Hebron formen part de l'Institut de Diagnòstic per la Imatge ( IDI ) i de l'Institut Català de la Salut (ICS) i treballen formant un equip únic.
Joan Castell Conesa, Cap del Servei de Medicina Nuclear, ens explica que: "Aquest tipus de teràpia amb radiofàrmacs utilitza molècules radioactives dirigides directament al tumor per tractar la malaltia.
Això permet el disseny del tractament de forma personalitzada i ajustar la dosi de radiació a cada pacient.
Malgrat que la radiació administrada és la mínima necessària per aconseguir la màxima eficàcia terapèutica, el pacient necessita quedar ingressat per evitar irradiar altres persones en instal·lacions blindades i dotades de sistemes de gestió dels residus".
A Vall d'Hebron disposen d'una llarga experiència de més de 40 anys en la realització d'aquests tipus de tractaments, i amb el pas del temps han incorporat totes les innovacions i millores terapèutiques disponibles.
Cal assenyalar, que junt amb la tasca assistencial es realitza treball d'investigació, el Dr.
Joan Castell, ens explica que "recentment s'ha realitzat la revisió de l'experiència del centre en una sèrie de 80 pacients pediàtrics dins d'una tesi doctoral i s'han publicat els resultats obtinguts durant la investigació, el que fa que es segueixi avançant en el coneixement de la malaltia i el seu tractament".
La unitat de teràpia de medicina nuclear
Com a característica diferencial de la nova Unitat de Teràpia de Vall d'Hebron, destaca el seu singular disseny, especialment adaptat per la cura i l'atenció dels pacients pediàtrics.
Disposa de finestres amb vidres emplomats que garanteixen la seguretat i permeten veure el carrer i per on també entra la llum solar, a més, els nens poden comunicar-se amb els seus familiars fàcilment i mantenen contacte visual amb ells mitjançant una finestra, sempre garantint la màxima seguretat que es precisa en aquests tipus de teràpia amb radiofàrmacs.
Tot això fa que es minimitzi la sensació de solitud durant el tractament dels nens, de forma que el desconfort i l'angoixa que l'infant pot patir quan no està en el seu entorn i a més està aïllat, sigui la menor possible.
Disposar d'aquesta unitat avançada i de professionals altament qualificats i experts en estreta col·laboració multidisciplinar amb les unitats i serveis involucrats del Vall d'Hebron Barcelona Hospital Campus constitueix un referent i garantia assistencial, de recerca i d'innovació en el tractament del càncer infantil a Catalunya.